Briel kom in Lüderitz aan soos hy sewentien jaar gelede daar weg is - omdat hy nie 'n keuse het nie. Hy is daar om 'n moord op te los, maar die tydsberekening kon nie slegter gewees het nie. Hy het griep, sy vrou is kwaad vir hom en hy wou Lüderitz nooit weer gesien het nie.
En binne 'n paar dae sit hy met twee lyke, 'n slagoffer wat al meer soos 'n skurk begin lyk, 'n moordenaar wat al meer soos 'n slagoffer begin lyk en 'n ooggetuie wat al meer soos 'n medepligtige begin lyk. Hoe dieper hy in die saak delf hoe dieper moet hy in sy herinneringe delf; moet hy daardie ondenkbare somer op Lüderitz - die laaste somer van sy kindwees - onthou. Wat hy juis wil vergeet. Want Lena, sy skooljuffrou en buurvrou van destyds, het steeds dieselfde uitwerking op hom, en dit lyk asof sy in die saak verwikkel is.
'n Verwaarloosde dogtertjie, net vier jaar oud, word in Soutpansbergweg gevind. Sy weet nie waar sy woon nie, of waar haar ma is nie. Wat agter hierdie kind lê en wat nog sou kom, is te gruwelik om te beskryf.
Wessel Janke, 'n bekende joernalis, word jare later Pretoria toe gestuur om 'n onderhoud te voer met 'n vrou wat as kind 'n reeks moorde gepleeg het. Hy verwag om 'n monster te leer ken, maar Isobel Swart is 'n doodgewone vrou, 'n toegewyde ma vir haar kind, haar ewebeeld. Net soos hy, is sy op soek na die waarheid ... in haarself. Sy wil hê dat mense moet verstaan wat 'n kind tot moord dryf. Sy wil self probeer verstaan. En sy wil hê hý moet verstaan. Haar verhaal trek hom in, verswelg hom. Haar waarheid word sy waarheid en dit begin daar waar nagmerries duisend dode sterf.
Dit is Nuwejaar. Alet het geen voornemens nie, niks om te vier nie. Sy is op vlug. 'n Vlug wat donkeraand op Karibib in Namibië eindig. Oftewel moedverloor se vlakte. Danksy twee mans bereik haar lewe daardie aand 'n nuwe laagtepunt.
Die ander man is dood. Alet word 'n ooggetuie by 'n ongeluk. 'n Sterwende man fluister sy laaste woorde in haar oor. Die oorsaak van sy dood is egter nie die ongeluk nie, maar 'n messteek in die bors.
Sedert die verlies van haar pa dwaal Alet doelloos en rigtingloos in haar eie lewe rond. Sy het die afgelope ses jaar 'n vreemdeling vir haarself geword. Toe omstandighede haar op Karibib laat vasval, is daar vir haar geen ander keuse nie as om haar probleme in die oë te staar.
Conrad Dorfling, die polisieman in velskoene wat die saak ondersoek, maak hierdie tyd vir haar makliker. En moeiliker. Alet het nie die moed, of selfvertroue om haar weer in 'n verhouding te begewe nie. Veral nie met 'n man wat nog getroud is nie, al is dit net op papier.
Deborah Deysel is 'n suksesvolle operasangeres in Zürich - oorspronklik van Suid-Afrika - met geraamtes in haar kas. Luitenant Janek Baptiste lei 'n spesiale Moordeenheid in die Zürich Misdaadpolisie. 'n Bekende dirigent met wie Deborah 'n verhouding gehad het, word vermoor. Dié moord, 'n geheime opname van 'n operaaria en 'n skande bring Deborah en Janek se wêrelde in botsing met mekaar. Terwyl hulle die leidrade opvolg, besef nie een van hulle dat hulle op pad is om die ontdekking van 'n leeftyd te maak.